Den 3. juli vedtog den lovgivende forsamling et ændringsforslag, som forhindrer udenlandske dommere i at træffe afgørelse i nationale sikkerhedsanliggender. National sikkerhed defineres bredt, hvorfor definitionen kan bruges til at udelukke udenlandske dommere fra mange sager. Myndighederne udtalte, at ændringsforslaget var afgørende for at beskytte statens grundlæggende interesser. Denne beslutning var et væsentligt tilbageskridt i forhold til det nuværende blandede retssystem, hvorved Macao kan nyde godt af udenlandske dommeres ekspertise. Ifølge de officielle tal er 10 ud af 49 dommere i Macao udenlandske statsborgere, de fleste portugisiske.

I marts bekendtgjorde regeringen sin plan om at ændre loven om den nationale sikkerhed for at "holde trit med det moderne samfund". De punkter, som der var akut behov for at ændre, var procedurer for indsamling af bevismateriale til straffesager og de særlige regler for tvangsmidler i forbindelse med bevisindsamling.

I maj 2018 blev den prodemokratiske oppositionspolitiker Sulu Sou dømt for ulovlig forsamling, idet han deltog i en protest i 2016. Han havde været suspenderet fra sin plads i den lovgivende forsamling siden december 2017. Anklagemyndigheden forlangte fængselsstraf til Sulu Sou og hans systemkritiske medaktivist Scott Chiang for skærpet ulydighed, men domstolen fastslog, at der ikke var hjemmel til fængselsstraf, idet protesten ikke havde været voldelig eller langvarig. Hvis Sulu Sou havde fået en fængselsstraf på over 30 dage, ville han været blevet diskvalificeret fra den lovgivende forsamling, hvilket ville have svækket den allerede spinkle opposition yderligere. Efter domstolens afgørelse kunne Sulu Sou genoptage sit hverv som lovgiver. Anklagemyndighedens påstande blev kritiseret for at være politisk motiveret, men domstolens afgørelse understreger domstolenes uafhængighed.

I oktober 2018 blev Hongkong-Zhuhai-Macao-broen indviet og åbnet for offentligheden. Dette store infrastrukturprojekt forbinder byen Zhuhai på fastlandet med Hongkong og Macao og strækker sig 42 km både over og under havet (55 km, når tilkørselsveje tælles med). Broen har givet bedre forbindelser mellem byerne i Greater Bay Area og vil bidrage til øget integration med fastlandet, med hvad deraf følger af såvel nye muligheder som nye udfordringer.

I Macaos medier var der fortsat mulighed for at udtrykke en lang række forskellige synspunkter trods bekymring om tiltagende selvcensur.

I 2018 iværksatte eller bekendtgjorde Macaos myndigheder en række initiativer til at styrke den nationale sikkerhed, som bragte Det Særlige Administrative Områdes politik i bedre overensstemmelse med det kinesiske fastlands synspunkter: Den lovgivende forsamling vedtog et ændringsforslag, som forhindrer udenlandske dommere i at træffe afgørelse i nationale sikkerhedsanliggender, der blev vedtaget en lov om en nationalhymne, og der blev varslet planer om at ændre lovgivningen om den nationale sikkerhed.

I 2018 blev der rettet to anbefalinger til Macao under den universelle regelmæssige gennemgang af Kina, som foregik i Geneve i november: en om beskyttelse af migrantarbejdstagere og en om forskelsbehandling af LGBTI-personer. Menneskehandel vækker fortsat bekymring.

Selv om borgerrettighederne beskyttes af Macaos forfatning, er den politiske opposition svag, og civilsamfundet er ikke særlig lokalt forankret. Macaos forfatning og andre retsakter åbner ikke mulighed for gennemførelse af almindelige direkte valg, men EU opfordrer ikke desto mindre myndighederne i Macao til at overveje, hvordan de kan fremme en større borgerinddragelse i valget af regeringslederen (Chief Executive) og den lovgivende forsamling. Dette ville øge regeringslederens og den lovgivende forsamlings legitimitet, øge borgernes støtte og styrke forvaltningen.

I 2018 blev "ét land, to systemer"-princippet fortsat gennemført til fordel for Macao, Kina som helhed og det internationale samfund.

Denne årsrapport om udviklingen i Macao forelægges i overensstemmelse med tilsagnet i 1997 over for Europa-Parlamentet.

Siden Macao blev overdraget til Folkerepublikken Kina i 1999, har Den Europæiske Union og dens medlemsstater nøje fulgt den politiske og økonomiske udvikling i Det Særlige Administrative Område Macao, der bygger på "ét land, to systemer"-princippet. Den Europæiske Union støtter "ét Kina"-politikken og "ét land, to systemer"-princippet og gennemførelsen heraf.

Erfarne juridiske rådgivere af portugisisk oprindelse i den lovgivende forsamling blev afskediget i august 2018. De var ansat på midlertidige kontrakter, men den pludselige beslutning vakte bekymring i civilsamfundet over den øgede indsats for at erstatte portugisisk/udenlandsk ekspertise med kinesisk ekspertise.

Den 14. august vedtog Macao en lov om en nationalhymne med bl.a. bødestraf til personer, der ikke udviser respekt for hymnen. Loven omfatter også undervisning i hymnens historie som en del af pensum i skolerne.

I marts 2018 aflyste arrangørerne af Macaos litteraturfestival forfatterne Jung Chang, Suki Kim og James Churchs deltagelse, efter at de uofficielt havde fået meddelelse om, at deres indrejse i Macao ikke kunne garanteres. PEN Hong Kong offentliggjorde en udtalelse om sin utilfredshed med dette udslag af "censur og autoritativ adfærd". Denne hændelse bør ses på baggrund af, at en række udenlandske journalister og politiske aktivister i 2017 fik forbud mod at rejse ind i Macao. Afslagene på anmodningerne om indrejse blev begrundet med hensynet til den nationale sikkerhed. Selv om Macaos immigrationsmyndigheder har beføjelse til at give afslag på indrejse i Det Særlige Administrative Område, tyder den manglende gennemsigtighed i mange tilfælde på en bekymrende tendens til politisk censur.

Lige muligheder, rettigheder og frihedsrettigheder

Macaoborgernes rettigheder og grundlæggende frihedsrettigheder blev generelt set fortsat respekteret, og retsstatsprincippet blev opretholdt i henhold til "ét land, to systemer"-princippet, der er indarbejdet i Macaos forfatning.

Macao har ikke oprettet et uafhængigt menneskerettighedsorgan trods anbefalingen herom fra FN's Komité mod Tortur i december 2015.

Den universelle regelmæssige gennemgang af Kina i november 2018 omfattede et afsnit om Macao. Macao fik anbefalinger fra to lande, hvoraf det ene var en EU-medlemsstat: I den ene blev Macao opfordret til at ratificere den internationale konvention om menneskerettigheder for vandrende arbejdstagere og deres familier, og i den anden anbefaledes Macao at indføre antidiskriminationslovgivning for at beskytte alle marginaliserede grupper, herunder LGBTI-personer.

I tidligere rapporter har EU også udtrykt bekymring over forskelsbehandling på grund af seksuel orientering og kønsidentitet, navnlig hvad angår beskæftigelse, uddannelse og sundhedsydelser. Forhold mellem personer af samme køn er endnu ikke omfattet af den retsakt, der gør vold i hjemmet til en strafbar handling. FN's Komité for Økonomiske, Sociale og Kulturelle Rettigheder har også tilskyndet Macao til at vedtage omfattende antidiskriminationslovgivning.

Pressefriheden respekteres. Der synes at være en vis grad af selvcensur, navnlig i de kinesisksprogede medier og i forbindelse med rapportering om kinesiske anliggender. NGO'er og medieaktivister udtrykker stadig bekymring over selvcensur, Endnu en hindring for pressefrihed er vanskeligheder med at få adgang til kilder og med at indhente fuldstændige oplysninger fra myndighederne.

Menneskehandel er fortsat et problem i Macao. Macao har en lovgivning mod menneskehandel, men retshåndhævelsen bør skærpes. På trods af et stort antal klager er antallet af retssager og domme for menneskehandel fortsat lavt. I 2018 sendte Macaos myndigheder en repræsentant til Baliprocessens 7. ministerkonference og embedsmandsmøde for at signalere vilje til at engagere sig yderligere i internationalt samarbejde om at bekæmpe menneskehandel. Under det årlige møde i EU's og Macaos blandede udvalg forpligtede Macao sig til at samarbejde med EU om bekæmpelse af menneskehandel. EU vil gerne fortsætte udvekslingerne og samarbejdet med Macao og levere teknisk ekspertise vedrørende bedste praksis for håndtering af denne globale udfordring.

Macaos borgere nyder fortsat forsamlingsfrihed i en række anledninger fra arbejdstagerrettigheder til mindehøjtideligheden for Tiananmen den 4. juni. I september blev der vedtaget en ny demonstrations- og forsamlingslov, der kræver, at demonstranterne indsender en demonstrationsanmeldelse til politiet i stedet for til kontoret for borger- og kommuneanliggender (Civic and Municipal Affairs Bureau).

Macao har ikke sørget for effektiv håndhævelse af foreningsfriheden og retten til kollektive overenskomstforhandlinger, jf. Den Internationale Arbejdsorganisations (ILO's) konventioner. EU opfordrer Macao til at tage de nødvendige skridt til at overholde ILO's konventioner. Macao har ikke en mindsteløn, undtagen for rengørings- og sikkerhedsmedarbejdere. Regeringen har til hensigt at indføre en universel mindsteløn for alle arbejdstagere i 2019.

Økonomisk og social ulighed vækker bekymring. Der findes ingen officiel fattigdomsandel. Regeringen hævder, at kun 2,3 % af Macaos befolkning lever i fattigdom, men civilsamfundsorganisationerne vurderer, at tallet er tæt på 10 %. I september fastslog FN's Racediskriminationskomité (CERD), at fattigdomsbekæmpelsen vakte bekymring. Komitéen opfordrede indtrængende regeringen til at træffe foranstaltninger til at fjerne etnisk baserede økonomiske uligheder og tilvejebringe statistiske indikatorer for økonomiske, sociale og kulturelle rettigheder og for effektiviteten af de trufne foranstaltninger.

Macao fortsætter bekæmpelsen af korruption og har ikke ladet sig afskrække af højtprofilerede sager. I 2018 blev der iværksat undersøgelser af formanden for Macao Trade and Investment Promotion Institute og formanden for Pension Fund, hvilket viser regeringens beslutsomhed med hensyn til at udvise nultolerance over for korruption blandt embedsmænd.

Økonomisk udvikling

Den årlige vækst i Macaos BNP var 4,7 % i 2018, mens den var 9,7 % i 2017. Den kraftige vækst i 2017 indtraf efter en betydelig nedgang i de foregående år, hvor spilleindustrien var kraftigt påvirket af antikorruptionskampagnen på det kinesiske fastland. I 2018 placerede IMF Macao på fjerdepladsen blandt verdens rigeste økonomier målt i BNP pr. indbygger.

Regeringen indfører en langsigtet strategi for at diversificere økonomien, men Macao er fortsat meget afhængig af spil og turisme. Det økonomiske opsving i 2017 og 2018 var drevet af et opsving i spillesektoren og en vedvarende tilstrømning af turister. I 2018 rejste 35,8 mio. besøgende ind i området svarende til en stigning på 9,8 % i forhold til 2017. Indtægterne fra spil steg med 14,0 % og nåede 303 mia. MOP (ca. 33 mia. EUR).

Macao har fuld beskæftigelse og er meget afhængig af udenlandske arbejdstagere og fagfolk . Arbejdsløsheden har ligget fast på under 2 % de seneste syv år (også i nedgangsperioden 2014-2016), og 2018 var ingen undtagelse. Inflationen steg til 3,0 % i 2018 fra 1,2 % i 2017.

Selv om 2018-tallene for vækst overordnet set er gode, mistede økonomien fart i årets løb fra 7,6 % i første halvår til 2,0 % i sidste halvår. Opbremsningen skyldes et fald i investeringerne (især i byggesektoren) og en opbremsning i væksten i eksporten af tjenesteydelser (især eksporten af spil).

Den 15. november udsendte regeringsleder Fernando Chui Sai On sin sidste politiske erklæring som regeringsleder. Det primære mål er fortsat at konsolidere spille- og turistsektoren, som er Macaos vigtigste. Regulering, skattefinansiering og fremme af konkurrenceevnen prioriteres højest. Macao skal tilstræbe økonomisk diversificering baseret på sine eksisterende primære sektorer ved hjælp af eksisterende infrastruktur for at skabe vækst i sin konference- og udstillingsbranche, fremme kreative brancher og udvikle specialiserede finansielle virksomheder. Regeringen har også forpligtet sig til at lette innovation og støtte SMV'erne gennem incitamenter til erhvervslivet og skatte- og afgiftsnedsættelser. For 12. år i træk gennemfører regeringen en pakke af økonomiske tilskud, herunder kontante udbetalinger, til at forbedre befolkningens eksistensgrundlag.